**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΣΕ ΔΗΜΟΣΙΟ ΠΛΕΙΟΔΟΤΙΚΟ ΔΙΑΓΩΝΙΣΜΟ**

**ΓΙΑ ΤΗΝ ΜΕΤΑΒΙΒΑΣΗ ΠΕΡΙΟΥΣΙΑΚΩΝ ΣΤΟΙΧΕΙΩΝ**

**ΤΗΣ ΑΝΩΝΥΜΗΣ ΕΤΑΙΡΕΙΑΣ ΜΕ ΤΗΝ ΕΠΩΝΥΜΙΑ**

**«ΓΕΝΙΚΗ ΜΕΤΑΛΛΕΥΤΙΚΗ ΚΑΙ ΜΕΤΑΛΛΟΥΡΓΙΚΗ ΑΝΩΝΥΜΗ ΕΤΑΙΡΙΑ ΛΑΡΚΟ»**

**(αριθμός Γ.Ε.ΜΗ. 000584001000| ΑΦΜ 09425001)**

**Η ΟΠΟΙΑ ΕΧΕΙ ΥΠΑΧΘΕΙ ΣΕ ΔΙΑΔΙΚΑΣΙΑ ΕΙΔΙΚΗΣ ΔΙΑΧΕΙΡΙΣΗΣ**

**ΚΑΤ’ ΑΡΘΡΟ 21 ΤΟΥ Ν. 4664/2020**

Μαρούσι, 20 Νοεμβρίου 2020

Η «ΓΕΝΙΚΗ ΜΕΤΑΛΛΕΥΤΙΚΗ ΚΑΙ ΜΕΤΑΛΛΟΥΡΓΙΚΗ ΑΝΩΝΥΜΗ ΕΤΑΙΡΙΑ ΛΑΡΚΟ» τελούσα υπό ειδική διαχείριση σύμφωνα με τις διατάξεις του άρθρου 21 του Ν. 4664/2020, με έδρα επί της Φραγκοκλησιάς αρ. 27, Μαρούσι Αττικής (εφεξής η «**ΛΑΡΚΟ**»), προσκαλεί τους ενδιαφερόμενους να υποβάλουν εκδηλώσεις ενδιαφέροντος για τη συμμετοχή τους στο δημόσιο πλειοδοτικό διαγωνισμό για την μεταβίβαση περιουσιακών στοιχείων της ΛΑΡΚΟ (εφεξής ο «**Διαγωνισμός**»).

1. **Εισαγωγή**

Η ΛΑΡΚΟ τελεί σήμερα υπό καθεστώς ειδικής διαχείρισης, σύμφωνα με τις διατάξεις του άρθρου 21 του Ν. 4664/2020 δραστηριοποιείται στον τομέα της εξόρυξης και επεξεργασίας μεταλλευμάτων, ιδίως σιδηρονικελίου και λατερίτη, έχοντας στην κυριότητα ή στην κατοχή της κατά σχετική παραχώρηση μεταλλεία στην Φθιώτιδα, στην Εύβοια, στην Καστοριά και στην Κοζάνη.

H ΛΑΚΡΟ συστάθηκε το έτος 1989, μετά την θέση σε εκκαθάριση της εταιρείας «Ανώνυμος Ελληνική Μεταλλευτική και Μεταλλουργική Εταιρία Λαρύμνης» (παλιά ΛΑΡΚΟ) και απόκτησης των περιουσιακών στοιχείων αυτής.

Στις 28.02.2020 η ΛΑΡΚΟ ετέθη σε καθεστώς ειδικής διαχείρισης, κατά τις διατάξεις του άρθρου 21 του Ν. 4664/2020, δυνάμει της υπ’ αριθ. 1407/2020 απόφασης του Μονομελούς Εφετείου Αθηνών (2o Τμήμα – Δημόσιο), με την οποία και διορίστηκε ως ειδικός διαχειριστής της, ο Γεώργιος Μελέτης του Χρήστου (εφεξής ο «Ειδικός Διαχειριστής»). Η ως άνω δικαστική απόφαση δημοσιεύθηκε νομίμως στο Γενικό Εμπορικό Μητρώο (Γ.Ε.ΜΗ.) δυνάμει της υπ’ αρ. 2261/05.03.2020 Ανακοίνωσής του.

1. **Σύντομη περιγραφή των μεταβιβαζόμενων περιουσιακών στοιχείων**

Στο αντικείμενο του Διαγωνισμού περιλαμβάνονται, ενδεικτικά τα κατωτέρω αναφερόμενα περιουσιακά στοιχεία

2.1 Παραχωρήσεις Μεταλλευτικών Δικαιωμάτων επί των:

(α) Μεταλλείων Ευβοίας

* Ιδιόκτητες οριστικές παραχωρήσεις
* Μισθωμένες ιδιωτικές παραχωρήσεις
* Μισθωμένες δημόσιες παραχωρήσεις στην περιοχή Βρυσάκια, Ευβοίας

(β) Μεταλλείων Καστοριάς

* Ιδιόκτητες οριστικές παραχωρήσεις

(γ) Μεταλλείων Φθιώτιδας (περιοχή Άγιος Ιωάννης)

* Ιδιόκτητες οριστικές παραχωρήσεις
* Μισθωμένες ιδιωτικές παραχωρήσεις

2.2. Αποθέματα μεταλλευμάτων (δυνητικά και μη)

2.3. Αγροτεμάχια στην περιοχή Λάρυμνας (Φθιώτιδα) και στην Εύβοια.

2.4. Κινητός και λοιπός εξοπλισμός στην περιοχή Λάρυμνας (Φθιώτιδα).

1. **Διαδικασία Διαγωνισμού**

Η διαγωνιστική διαδικασία θα διεξαχθεί, σύμφωνα με τις διατάξεις του άρθρου 21 του ν. 4664/2020, σε συνδυασμό με τις διατάξεις του ν.δ. 210/1973 (Μεταλλευτικού Κώδικα) σε δύο φάσεις:

* Α’ Φάση: Αίτηση Εκδήλωση Ενδιαφέροντος

Σκοπός της Α΄ Φάσης του Διαγωνισμού είναι να προεπιλεγούν οι ενδιαφερόμενοι που πληρούν τα κριτήρια επιλογής που θα καθορίζονται στην πρόσκληση Εκδήλωσης Ενδιαφέροντος («Πρόσκληση»), η οποία έχει αναρτηθεί στην ιστοσελίδα της ΛΑΡΚΟ (http://www.larco.gr/newsupdate/el/press\_el\_pages-1.php). Η πρόσκληση περιέχει όλα τα απαιτούμενα από το νόμο στοιχεία για τον τρόπο υποβολής της αίτησης εκδήλωσης ενδιαφέροντος, τους λόγους αποκλεισμού, τα κριτήρια αξιολόγησης, διαδικασία αποσφράγισης.

* Β’ Φάση: Υποβολή δεσμευτικών προσφορών

Οι προεπιλεγέντες ενδιαφερόμενοι κατά την Α’ φάση θα έχουν δικαίωμα να υποβάλλουν δεσμευτική προσφορά στην Β ΄Φάση του Διαγωνισμού, συνοδευόμενη από εγγυητική επιστολή τράπεζας που λειτουργεί νόμιμα στην Ευρωπαϊκή Ένωση ή στον Ευρωπαϊκό Οικονομικό Χώρο, για ποσό και με όρους που θα προσδιορίζονται στην οικεία πρόσκληση.

Οι ενδιαφερόμενοι καλούνται να υποβάλουν τις Αιτήσεις Εκδηλώσεις Ενδιαφέροντος, το αργότερο μέχρι την **Παρασκευή 8 Ιανουαρίου 2021** στην έδρα της ΛΑΡΚΟ, επί της οδού Φραγκοκκλησιάς 27, Μαρούσι, σε σφραγισμένο φάκελο, σύμφωνα με τους όρους της Πρόσκλησης, η οποία έχει αναρτηθεί στην ιστοσελίδα της ΛΑΡΚΟ (<http://www.larco.gr/newsupdate/el/press_el_pages-1.php>) και περιέχει όλες τις λεπτομέρειες της διαγωνιστικής διαδικασίας.

Για τη «ΓΕΝΙΚΗ ΜΕΤΑΛΛΕΥΤΙΚΗ ΚΑΙ ΜΕΤΑΛΛΟΥΡΓΙΚΗ ΑΝΩΝΥΜΗ ΕΤΑΙΡΙΑ ΛΑΡΚΟ»

τελούσα υπό ειδική διαχείριση

Γεώργιος Μελέτης